**Татар телендә гомуми белем бирү оешмаларында укучы балалар өчен**

**татар теленнән республика олимпиадасының муниципаль туры биремнәре**

**2022-2023 нче уку елы**

**8 нче сыйныф**

**Максималь балл – 50**

**Үткәрү вакыты – 150 минут**

**Текстны укыгыз.**

– Минем бит әле сезгә күрсәтәсе бер әйберем бар, – диде Бәдретдин.

Ул шүрлектән кечкенә генә скрипка алды, әмма бу кулдан ясалган, буялмаган, начар бер скрипка иде. Бәдретдин скрипканы кулына алуга, без аңа гаҗәпләнеп карадык.

– Кайдан бу синдә?

– Үзем ясадым, – диде Бәдретдин һәм скрипканың кылларын көйләргә тотынды. Без аның кубызда уйнавын, мандолина чиерткәләвен белә идек.

– Әй, Бәдри, нигә моңарчы яшердең? – дидек без. – Мәдрәсәдә Сәгыйть скрипкасын алып, үзеңнән уйнаткан булыр идек бит!

– Оста барда кулың тый! – диде ул, тыйнак кына елмаеп.

Скрипка озак яткан, шуңа күрә Бәдретдин аны шактый озак көйләде. Без аның әнисенә карадык, әмма ана үзенең улына бик яратып, сокланып карап утыра иде. Иң яхшы укучының әнисе бит ул!

*Ә. Еникидән*

**Тестны эшләгез. (10 балл)**

1. Басым соңгы иҗеккә төшми торган сүзләрне билгеләгез.

а) яшердең, мәдрәсәдә

ә)буялмаган, кайдан

б) скрипкада, чиерткәләвен

2. *Бәдретдин* сүзендәге сузык авазлар –

а) иренләшмәгән, алгы рәт сузыклары

ә) иренләшкән, алгы рәт сузыклары

б) иренләшмәгән, арткы рәт сузыклары

3. *Бәдри* сүзендәге сузык авазлар –

а) [ә] - озын сузык, [и] - кыска сузык

ә) икесе дә кыска сузык

б) икесе дә озын сузык

4. Фарсы теленнән алынган компонентлар булган сүзләрне билгеләгез.

а) даруханә, хәбәрдар

ә) мәктәп, әдәбият

б) чәчәкле, сәламәтлек

5. *металл* сүзенә тартым кушымчасы ялгануның дөрес вариантын билгеләгез.

а) металлам

ә) металлым

б) металым

6. *календарь* сүзенә тартым кушымчасы ялгануның дөрес вариантын билгеләгез.

а) календаребыз

ә) календаребез

б) календарыбыз

7.  *Бәдретдин скрипканы кулына алуга, без аңа гаҗәпләнеп карадык* җөмләсе –

а) гади җөмлә

ә) иярченле кушма җөмлә

б) тезмә кушма җөмлә

8. *Без аның әнисенә карадык, әмма ана үзенең улына бик яратып, сокланып карап утыра иде* җөмләсе –

а) синтетик иярченле кушма җөмлә

ә) тезмә кушма җөмлә

б) аналитик иярченле кушма җөмлә

9.  *Без аның кубызда уйнавын, мандолина чиерткәләвен белә идек* җөмләсендә мандолина сүзе җөмләнең кайсы кисәге?

а) тәмамлык

ә) ия

б) хәл

10. Кайсы кагыйдә дөрес түгел?

а) фигыльнең юклык кушымчасына (-ма,-мә) басым төшми

ә) кайбер күрсәтү һәм сорау алмашлыкларында басым беренче иҗеккә төшә

б) II зат боерык фигыльләрдә басым соңгы иҗеккә төшә

**II. Теоретик бирем. (10 балл)**

**Пассив лексика турында языгыз һәм бишәр мисал китерегез.**

**III. Гамәли-иҗади бирем. (30 балл)**

1. *Чиерткәләвен* сүзенә фонетик анализ ясагыз. (15 балл)
2. Тексттагы туры сөйләмле җөмләләрне кыек сөйләмгә әйләндереп языгыз. (5 балл)
3. “Оста барда кулың тый!” темасына 10 җөмләдән торган бәйләнешле текст төзеп языгыз. (10 балл)